Regering wil miljarde se entstof vernietig(Foto: Justin Tallis/AFP) Die regering beplan om miljoene dosisse Covid-19-entstowwe – wat met geleende geld ter waarde van miljarde rande gekoop is – te vernietig. Die DA het die plan as kommerwekkend bestempel en meen dit is ŉ aanduiding van die regering se onvermoë om entstofopname in die land te verbeter. Luidens berigte verval meer as agt miljoen dosisse van Pfizer se Covid-19-entstof aan die einde van Oktober en moet dit vernietig word. eNCA het Maandag berig dat hierdie datum na Desember en Januarie verander is, nadat die Suid-Afrikaanse Gesondheidsproduktebeheerraad (Sahpra) die verlenging op aanbeveling van kenners goedgekeur het. Maroela Media het ŉ navraag in dié verband aan Sahpra gerig, maar nog nie terugvoer ontvang nie. Haseena Ismail, ŉ DA-lid van die portefeuljekomitee oor gesondheid, sê die situasie laat ook vrae ontstaan ​​oor ŉ verdere besending van 10,1 miljoen opgehoopte dosisse van die Johnson & Johnson-entstof wat tussen Junie en September volgende jaar verval. Slegs 32,6% van Suid-Afrikaners is ten volle teen Covid-19 ingeënt, terwyl meer as 60% van Suid-Afrikaners nie teen Covid-19 ingeënt is nie. Maroela Media het vroeër berig die Wêreldbank het ŉ lening van R7,6 miljard vir Suid-Afrika se Covid-19-bestuursplan goedgekeur. Die lening is toegestaan op versoek van die Suid-Afrikaanse regering om sy entstofverkrygingskontrakte te finansier. Dit word terugwerkend gebruik om die 47 miljoen dosisse Covid-19-entstof wat die land gekoop het, te betaal. “Die regering het nog nie vanjaar die koste van die verkryging van die entstowwe bekendgemaak nie, met verwysing na kontraktuele ooreenkomste. “Die vernietiging van die entstofdosisse beklemtoon die regering se wanbestuur en versuim om die Covid-19-pandemie te hanteer,” het Ismail gesê. Die DA doen nou ŉ beroep op die departement van gesondheid om sy inentingsveldtog op te skerp sodat die oorblywende entstowwe nie verval nie en meer Suid-Afrikaners ingeënt kan word. “Die vernietiging van hierdie entstowwe is ŉ aanklag teen die departement.” Suid-Afrika het reeds meer as R11 miljard by die Wêreldbank geleen om die land se ekonomiese heropbou-en-herstelplan te steun. Vroeër het die Internasionale Monetêre Fonds (IMF) sowat R70 miljard toegestaan om werksgeleenthede en sakeondernemings te midde van die pandemie in Suid-Afrika te help beskerm, terwyl die Nuwe Ontwikkelingsbank ŉ lening van sowat R14,5 miljard aan Suid-Afrika toegestaan het.